REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/277-14

3. oktobar 2014. godine

B e o g r a d

 Z A P I S N I K

DVANAESTE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 2. OKTOBRA 2014. GODINE

Sednica je počela u 11,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora:Zoran Antić, Miodrag Nikolić, Žarko Bogatinović, Milija Miletić, Đorđe Stojšić, Marjana Maraš, Milan Korać, Arpad Fremond, kao i Mladen Lukić, Dragan Jovanović, Slobodan Perić, Nadica Nikolić Tanasijević, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Goran Ćirić, Jovan Marković, Dušan Petrović, Sabina Dazdarević.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Zoran Rajić, državni sekretar, Biljana Ranđelović, Sektor za međunarodnu saradnju, Božidarka Banović, Sektor agrarne politike, Siniša Kotur, Uprava za veterinu; Milorad Dobrić, glavni urednik revije „Selo“, kao i predstavnici sredstava javnog informisanja.

Većinom glasova usvojen je sledeći

 D n e v n i r e d

1. Razmatranje Predloga zakona o potvrđivanju Protokola uz Sporazum o stabilizaciji i pridruživanju između Republike Srbije, sa jedne strane i Evropskih zajednica i njihovih država članica, sa druge strane, kojim se uzima u obzir pristupanje Republike Hrvatske Evropskoj Uniji (broj 011-3042/14 od 26. septembra 2014. godine)
2. Razmatranje Predloga zakona o potvrđivanju Sporazuma između Vlade Republike Srbije i Saveta ministara Republike Albanije o veterinarskoj saradnji (broj 323-2746/14 od 27. avgusta 2014.godine)
3. Razno

Prva tačka dnevnog reda **- Razmatranje Predloga zakona o potvrđivanju Protokola uz Sporazum o stabilizaciji i pridruživanju između Republike Srbije, sa jedne strane i Evropskih zajednica i njihovih država članica, sa druge strane, kojim se uzima u obzir pristupanje Republike Hrvatske Evropskoj Uniji (broj 011-3042/14 od 26. septembra 2014. godine)**

U uvodnim napomenama, Božidarka Banović, je istakla da stupanjem u članstvo EU, Republika Hrvatska je napustila režim trgovine koji je regulisan CEFTA Sporazumom, pa se trgovina između Republike Hrvatske i Republike Srbije od 1. jula 2013. godine odvija prema odredbama Sporazuma o stabilizaciji i pridruživanju zaključenog između Republike Srbije i EU (SSP).

Evropska unija je, u skladu sa članom 39. stav 3. SSP i, tokom 2012. godine inicirala otpočinjanje pregovora o Protokolu povodom pristupanja Republike Hrvatske našem SSP-u. Pregovori i potpisivanje protokola je uobičajena praksa koja se primenjuje nakon svakog proširenja EU.

Evropska komisija je u septembru 2012. godine dobila mandat od Saveta ministara EU za prilagođavanje svih sporazuma EU sa trećim zemljama zbog pristupanja Hrvatske, sa ciljem da se koncesije iz SSP prilagode koncesijama koje su važile u CEFTA Sporazumu. Evropska komisija je početkom novembra 2012. godine dostavila listu poljoprivrednih proizvoda koji bi bili osnova za pregovore. Predložena je metodologija za pregovore prema kojoj bi bile odobrene preferencijalne kvote za uvoz iz EU za tarifne oznake za koje je Hrvatska prema CEFTA Sporazumu imala povoljniji tretman u odnosu na sadašnji tretman tih proizvoda prema SSP. Visina kvote se utvrđuje prema prosečnoj količini uvezenoj u Republiku Srbiju iz Republike Hrvatske u referentnom periodu (2009-2011). S druge strane, za proizvode koje Republika Srbija prema SSP izvozi u režimu bescarinskih ili preferencijalnih kvota odobrava se povećanje u srazmeri njihovog prosečnog izvoza u Hrvatsku u referentnom periodu (2009-2011).

Posle uvodnih napomena Božidarke Banović o važnosti usvajanja Predloga zakona o potvrđivanju Protokola uz Sporazum o stabilizaciji i pridruživanju između Republike Srbije, sa jedne strane i Evropskih zajednica i njihovih država članica, sa druge strane, kojim se uzima u obzir pristupanje Republike Hrvatske Evropskoj Uniji, Odbor je većinom glasova (9 za), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I Z V E Š T A J

Odbor je, u skladu sa čl. 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Protokola uz Sporazum o stabilizaciji i pridruživanju između Republike Srbije, sa jedne strane i Evropskih zajednica i njihovih država članica, sa druge strane, kojim se uzima u obzir pristupanje Republike Hrvatske Evropskoj Uniji.

Za izvestioca Odbora na sednici Narodne skupštine određen je Marijan Rističević, predsednik Odbora.

Druga tačka dnevnog reda – **Razmatranje Predloga zakona o potvrđivanju Sporazuma između Vlade Republike Srbije i Saveta ministara Republike Albanije o veterinarskoj saradnji (broj 323-2746/14 od 27. avgusta 2014.godine)**

U uvodnim napomenama, Siniša Kotur je istakao, da je Vlada Zaključkom od 26. aprila 2012. godine utvrdila Osnovu za zaključivanje Sporazuma između Vlade Republike Srbije i Saveta ministara Republike Albanije o veterinarskoj saradnji i ovlastila Dušana Petrovića, ministra poljoprivrede, trgovine, šumarstva i vodoprivrede da, u ime Vlade potpiše Sporazum. Ministar poljoprivrede, trgovine, šumarstva i vodoprivrede Dušan Petrović i ministar poljoprivrede, hrane i zaštite potrošača Republike Albanije Genc Ruli potpisali su navedeni sporazum u Beogradu, 27. aprila 2012. godine.

Ovim sporazumom uređuju se pitanja od značaja za saradnju u oblasti veterinarstva, kao što su: uvoz i provoz životinja i proizvoda životinjskog porekla, razmena obrazaca (sertifikata) za potrebe uvoza i prevoza proizvoda životinjskog porekla, razmena obrazaca Međunarodnih veterinarskih potvrda (sertifikata) i uzajamno obaveštavanje o njihovim izmenama i dopunama; uzajamno obaveštavanje o veterinarsko-sanitarnim uslovima za uvoz i provoz pošiljaka; razmena izveštaja o pojavi, stanju i kretanju zaraznih bolesti životinja; razmenjivanje propisa i stručnih publikacija koje se odnose na oblasti veterinarstva; unapređivanje saradnje naučnih i stručnih institucija u oblasti zdravstvene zaštite životinja i veterinarskog javnog zdravstva, kao i saradnje dijagnostičkih i analitičkih laboratorija; uzajamna pomoć u proizvodnji i nabavci potrebnih sredstava za suzbijanje bolesti i lečenje životinja; saradnja veterinarskih službi, uključujući i razmene veterinarskih stručnjaka, radi upoznavanja organizacije i delovanja veterinarskih službi dve zemlje, stanja izvoznih objekata i zdravstvenog stanja životinja; međusobno obaveštavanje u slučaju kada pošiljka ne zadovoljava veterinarsko-sanitarne uslove iz uverenja koje ga prati; uslovi za ograničenje ili zabranu uvoza i provoza pošiljaka životinja; rešavanje spornih pitanja; nadležni organi za sprovođenje Sporazuma.

Posle uvodnih napomena Siniše Kotura o važnosti usvajanja Predloga zakona o potvrđivanju Sporazuma između Vlade Republike Srbije i Saveta ministara Republike Albanije o veterinarskoj saradnji, Odbor je većinom glasova (11 za), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

 I Z V E Š T A J

Odbor je, u skladu sa čl. 155. stav 2. Poslovnika Narodne skupštine, odlučio da predloži Narodnoj skupštini da prihvati Predloga zakona o potvrđivanju Sporazuma između Vlade Republike Srbije i Saveta ministara Republike Albanije o veterinarskoj saradnji.

 Za izvestioca Odbora na sednici Narodne skupštine određen je Marijan Rističević, predsednik Odbora.

U diskusiji su učestvovali narodni poslanici: Marijan Rističević, Milija Miletić, Dragan Jovanović, Milan Korać, Miodrag Nikolić.

Treća tačka dnevnog reda - **Razno**

U uvodnim napomenama, Marijan Rističević je upoznao članove Odbora sa odgovorom Ministarstva poljoprivrede i zaštite životne sredine, a u vezi sa privatizacijom veterinarskih stanica Bujanovac, Lebane i Bosilegrad. Ministarstvo je donelo odluku da se pomenute veterinarske stanice ne privatizuju. Nakon kraće diskusije, Odbor je na osnovu člana 56. stav 1, alineja 3, većinom glasova doneo:

 Z A K Lj U Č A K

1. Odbor u vezi Odluke o uvozu cigareta iz Evropske unije po preferencijalnoj stopi predlaže da se odobrena kvota od 1600 tona + 20 tona cigareta rasporedi pravedno svim učesnicima u proizvodnji i prometu duvana iz država članica EU i stim u vezi pohvaljujemo napore Vlade Srbije, s obzirom da se ta kvota ne odnosi samo na jednu zemlju i jednogizvoznika ili uvoznika.
2. Odbor podržava napore Ministarstva poljoprivrede, Uprave za veterinu, i ostalih službi, da se proizvođačima mesa i drugih proizvoda omogući i dozvoli izvoz u Rusiju i obnove izvozne dozvole u Rusiju onima kojima su privremeno suspendovane.
3. Odbor predlaže Ministarstvu poljoprivrede i Vladi da povede pregovore o mogućnostima prolongiranja dugova poljoprivrednih proizvođača prema bankama i lizing kućama na ugroženim područjima.
4. Odbor predlaže da se održi sastanak sa predstavnicima Kompenzacionog fonda u prisustvu predstavnika Ministarstva poljoprivrede , u vezi otklanjanja problema poslovanja javnih skladišta i Kompenzacionog fonda.
5. Odbor preporučuje da se radi obnove stočarstva razvijaju reproduktivni centri i proizvodi i uvozi priplodni materijal, te da se razvija stočarstvo, a da najveći doprinos na takav način daju individualna poljoprivredna gazdinstva i time u potpunosti obnovi stočarsvo u Srbiji.
6. Odbor preporučuje Vladi, Ministarstvu poljoprivrede i drugim nadležnim ministarstvima, da se obrazuju mešovite zadružene inspekcijske službe, koje će dežurati 24 časa i koje će se baviti sprečavanjem šverca u unutrašnjoj i spoljnoj trgovini, sanitarnim, fitosanitarnim, veterinarskim i finansijsim prekršajima.
7. Odbor obaveštava Vladu i Ministarstvo poljoprivrede da ćemo u narednom periodu raspravljati o problemu kafilerija.
8. Odbor preporučuje Vladi i Ministarstvu poljoprivrede da seizvrše kadrovske promene u Upravi za veterinu.
9. Odbor se slaže sa inicijativom Milorada Dobrića, glavnog urednika revije „Selo“, da se podrži fondacija „Domaćin Srbije“.

U diskusiji su učestvovali narodni poslanici: Marijan Rističević, Milan Korać, Dragan Jovanović, Miodrag Nikolić, Milija Miletić.

Pošto drugih pitanja i predloga nije bilo, sednica je zaključena u 13,25 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević